A BIZOTTSÁG 1040/2006/EK RENDELETE
(2006. július 7.)
a 2204/2002/EK, 70/2001/EK és 68/2001/EK rendeleteknek az alkalmazási időszak tekintetében történő módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az Európai Közösséget létrehozó szerződés 92. és 93. cikkének a horizontális állami támogatások bizonyos fajtáira történő alkalmazásáról szóló, 1998. május 7-i 994/98/EK tanácsi rendeletre (1) és különösen annak 1. cikke (1) bekezdése a) pontjának i., ii. és iv. alpontjára, valamint b) pontjára,
közzétéve e rendelet tervezetét,
az állami támogatásokkal foglalkozó tanácsadó bizottsággal folytatott konzultációt követően,
mivel:
(1)
Az EK-Szerződés 87. és 88. cikkének a foglalkoztatásra nyújtott állami támogatásra történő alkalmazásáról szóló, 2002. december 12-i 2204/2002/EK bizottsági rendelet (2), az EK-szerződés 87. és 88. cikkének a kis- és középvállalkozásoknak nyújtott állami támogatásokra történő alkalmazásáról szóló, 2001. január 12-i 70/2001/EK bizottsági rendelet (3), valamint az EK-Szerződés 87. és 88. cikkének a képzési támogatásokra való alkalmazásáról szóló, 2001. január 12-i 68/2001/EK bizottsági rendelet (4) hatálya 2006. december 31-én lejár. Az állami támogatásokra vonatkozó cselekvési tervében (5) a Bizottság e rendeletek egyetlen csoportmentességről szóló rendeletbe szervezését és esetleg a 994/98/EK tanácsi rendelet 1. és 2. cikkében említett, más területekkel való kiegészítését javasolta.
(2)
A csoportmentességről szóló jövőbeni rendelet tartalma elsősorban az állami támogatásokra vonatkozó cselekvési terv és a Bizottság innovációs célú állami támogatásokról szóló konzultációs dokumentuma (6) által kezdeményezett nyilvános konzultációk eredményétől függ. A Szerződéssel összeegyeztethető támogatástípusok meghatározásához szükség van a tagállamok képviselőivel folytatott vitákra is. A folyamatban lévő konzultációk folytatása és eredményeik elemzése érdekében helyénvaló a 2204/2002/EK, 70/2001/EK és 68/2001/EK rendeletek hatályának 2007 végéig történő kiterjesztése.
(3)
A 2204/2002/EK, illetve 68/2001/EK és 70/2001/EK rendeleteket ennek megfelelően módosítani kell.
(4)
Az e határozatban előírt intézkedések összhangban vannak az állami támogatásokkal foglalkozó tanácsadó bizottság véleményével,
ELFOGADTA EZT A RENDELETET:
1. cikk
A 68/2001/EK rendelet 8. cikke (1) bekezdése második mondatának a helyébe a következő szöveg lép:
„Ezt a rendeletet 2007. december 31-ig kell alkalmazni.”
2. cikk
A 70/2001/EK rendelet 10. cikke (1) bekezdésének második mondata helyébe a következő szöveg lép:
„Ezt a rendeletet 2007. december 31-ig kell alkalmazni.”
3. cikk
A 2204/2002/EK rendelet 11. cikke (1) bekezdésének második mondata helyébe a következő szöveg lép:
„Ezt a rendeletet 2007. december 31-ig kell alkalmazni.”
4. cikk
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2006. július 7-én.